
         Աստուծոյ զաւակ դառնալ կը նշանակէ «զՔրիստոս զգենուլ»։ Սա ո՛չ քրիստոնեային պարտականութիւններէն մին է եւ ո՛չ ալ ընտրեալ դասու մը վերապահուած առանձնաշնորհում մը. այլ, քրիստոնէութեան էութիւնն իսկ է։ Ահաւասիկ ա՛յս է, որ ցոյց պիտի տամ՝ բացատրելով, թէ քրիստոնէութիւնը ինչպէս կը տարբերի «բարոյականութեան» եւ «բարի ըլլալու» ընթացիկ գաղափարներէն։
         Ընդհանրապէս քրիստոնեայ դառնալը կը պատկերացնենք որպէս մեր զանազան ձգտումներն ու հետաքրքրութիւնները մեր անձնական եւ ընկերութեան բարիքին ծառայեցնելու ճիգ մը։ Կ‏՚անդրադառնանք, թէ մեր անձը չարէն դէպի բարին պէտք է դարձնենք եւ բարիին հետամուտ ըլլանք։ Սակայն, միաժամանակ, կ‏՚ակնկալենք, որ ամբողջականօրէն չարէն դէպի բարի դառնալէն ետքն իսկ կարելիութիւն ունենանք մեր ուզածը ընելու։ Այսպիսով կը նմանինք այն պարկեշտ մարդուն, որ իր պետական տուրքերը վճարելով հանդերձ՝ կը մտածէ բաւարար գումար վերապահած ըլլալ իր կեանքին բարօրութեան համար։ Այս բոլորը կ‏՚ընենք, որովհետեւ մեր կեանքին մեկնակէտը տակաւին մեր անձը կը նկատենք։
         Այս իրավիճակը երկու հետեւանքներ կրնայ ունենալ. բարիին ձգտելէ հրաժարիլ կամ ալ կեանքի ուրախութենէն զրկուիլ։ Մենք զմեզ չխաբենք. եթէ ամբողջականօրէն բարիին պիտի փարինք‎ ի հեճուկս մեր բնական հակումներուն՝ կեանքը մեր ուզածին նման ապրելու խաբկանքէն պիտի ձերբազատուինք։ Որքան որ հնազանդինք մեր խղճմտանքին, շա՛տ աւելին պիտի պահանջէ ան մեզմէ։ Իսկ մեր բնական հակումները աւելիին պահանջքէն  գերեվարուած՝  առաւել  պահանջկոտ  եւ  անհանգիստ  պիտի դարձնեն մեզ։ Ի վերջոյ, բարիին ձգտելէ պիտի հրաժարինք կամ ալ պիտի նմանինք «ուրիշներուն համար ապրող» այն մարդոց որոնք մշտական տրտունջի եւ բողոքի մէջ կը գտնուին եւ կը գանգատին, թէ ինչո՛ւ ուրիշներ իրենց զոհողութիւնները չեն գնահատեր։ Այս հոգեվիճակը շատ աւելի վատթար է, քան անձնակեդրոն կեանքը։
	Քրիստոնէական ապրելակերպը տարբեր է. ան թէ՛ դժուար է եւ թէ՛ դիւրին։ Քրիստոս կ‏՚ըսէ. «Ամբողջ անձդ ինծի տո՛ւր։ Քու ժամանակէդ, քու դրամէդ եւ քու աշխատանքէդ տոկոսային կոտորակ մը չեմ ուզեր։ Ես ՔԵ՛Զ կ՚ուզեմ։ Ես չեմ եկած քու անձդ չարչրկելու, այլ սպանելու։ Կիսամիջոցները զիս չեն գոհացներ։ Չեմ ուզեր այս կամ այն ճիւղը կտրել, այլ՝ ամբողջ ծառը արմատախիլ ընել։ Կ‏՚ուզեմ չարը մէջէդ վտարել։ Պարտաւոր ես ամբողջ անձդ՝ քու բարի համարած բոլոր փափաքներովդ եւ չար նկատած ձգտումներովդ իմ տրամադրութեանս տակ դնել։ Անոր փոխարէն քեզ նոր արարած մը պիտի դարձնեմ։ Աւելի՛ն, իմ անձս պիտի տամ քեզի եւ իմ կամքս քու կամքդ պիտի դառնայ»։
         Ահաւասիկ ասոր կ‏՚ակնարկէի երբ կ‏՚ըսէի, թէ քրիստոնէական ապրելակերպը թէ՛ դժուար է եւ թէ՛ դիւրին. ա՛յս է որ բոլորս ալ կը փորձենք կատարել։ Քրիստոս քրիստոնէական կեանքը երբեմն որպէս շատ դժուար եւ երբեմն ալ որպէս շատ դիւրին կ‏՚ուրուագծէ։ Ան կ՚ըսէ. «Խա՛չդ կրէ». այլ խօսքով, մահուան ճանապա՛րհը ընտրէ։ Քիչ ետք կ‏ը յաւելու. «Իմ լուծս դիւրաւ տանելի է եւ բեռս թեթեւ»։ Այս երկու հաստատումներն ալ ճիշդ են։
         Ուսուցիչներ կը հաստատեն, թէ դասարանին ամենէն ծոյլ աշա-կերտը ան է, որ վերջաւորութեան ստիպուած կ‏՚ըլլայ ամենէն շատը աշխատիլ։ Օրինակով մը բացատրեմ։ Երբ երկու աշակերտներու թուա-բանական խնդիր մը յանձնարարենք, ան որ պատրաստ է ճիգ թափելու պիտի փորձէ զայն հասկնալ։ Իսկ ծոյլ աշակերտը պիտի փորձէ զայն անմիջապէս գոց սորվիլ, որովհետեւ այդ մէկը նուազ ճիգ կը պահանջէ։ Սակայն, վեց ամիսներ ետք, երբ երկուքն ալ քննութեան պատրաս-տութեան մէջ ըլլան, ծոյլ աշակերտը երկար ժամեր պէտք է յատկացնէ այն բոլոր նիւթերուն համար, որոնք աշխատասէր աշակերտին կողմէ դիւրաւ հասկնալի են։ Ի վերջոյ, ծուլութիւնը առաւե՛լ աշխատանք կ‏՚ենթադրէ։ Նոյնն սկզբունքը ի զօրու է պատերազմի մասնակցութեան կամ լեռ մագլցելու պարագաներուն։
         Քրիստոնէական կեանք ապրիլը եւս նո՛յն սկզբունքով կը կշռու-թաւորուի։ Դժուարագոյնը, մինչեւ իսկ գրեթէ անկարելին, քու ամբողջ անձդ Քրիստոսի տալն է։ Սակայն, այս մէկը մեր բոլոր փորձածներէն շատ աւելի դիւրին է. որովհետեւ, մեր փորձածները ուրիշ բան չեն եթէ ոչ ինքնաբանտարկութիւն մը՝ մեր «անձնական» ուրախութիւնը ձեռք ձգելու եւ միաժամանակ «բարիին» հասնելու արշաւին ընթացքին։ Բոլորս ալ կը փորձենք մեր միքտերն ու սիրտերը իրենց բնական ընթացքին մէջ պահել, այսինքն՝ դրամին կամ հաճոյքին եւ կամ փառասիրութեան վրայ կեդ-րոնացնել, եւ միաժամանակ յուսալ, որ պարկեշտ եւ խոնարհ անձ մը կ‏՚ըլլանք։ Ճիշդ ասկէ՛ է որ Քրիստոս կ‏՚ուզէ մեզ հեռու վանել։ Ինք ըսաւ, թէ փուշերէն կարելի չէ թուզ քաղել։ Եթէ ես խոտերով ծածկուած դաշտ մըն եմ, չեմ կրնար ցորեն արտադրել. խոտը միայն խոտ կրնայ արտադրել։ Եթէ կ‏՚ուզենք, որ խոտի դաշտը ցորեն արտադրէ, պարտաւորենք ենք խոտը արմատախիլ ընել, հերկել եւ ցորեն ցանել։
         Քրիստոնէական կեանքի հիմնական հարցը կը կայանայ այն իրո-ղութեան մէջ, որ մարդիկ չեն ուզեր զայն լուծել։ Ամեն առաւօտ, երբ կ‏՚արթննանք, մեր բոլոր փափաքներն ու յոյսերը գազաններու նման կը խուժեն մեր վրայ։ Ամեն առաւօտ, մեր առաջին գործը պէտք է ըլլայ զանոնք մեզմէ հեռացնել եւ ականջալուր դառնալ այն միւս ձայնին, որ աւելի ուժեղ, աւելի համապարփակ եւ աւելի լուռ կեանք մը կը խոստանայ մեզի։
         Նախ մի քանի վայրկեաններու հնազանդութիւն կրնանք ցուցաբերել այս ձայնին հանդէպ. սակայն, այդ մի քանի վայրկեաններու քաղց-րութիւնը պիտի ներթափանցէ մեր էութեան մէջ, որովհետեւ այլեւս Քրիստոս սկսած է գործել մեր մէջ եւ սուզուիլ մեր ներսիդին։ Անմիջապէս պիտի անդրադառնանք, թէ Ան բնաւ վերացական բաներու մասին չխօսեցաւ. երբ «կատարեալ եղէ՛ք» ըսաւ, Ան մեզ ամբողջական կատա-րելութեան մղեց։ Այո՛, դժուար է հնազանդիլ Իր խօսքերուն. սակայն աւելի դժուար է, եւ նոյնիսկ անկարելի, երկու աշխարհներու մէջ ապրելու մեր ընտրանքը։ Դժուար է բացատրել հաւկիթին թռչունի վերածուիլը. սակայն աւելի դժուար է պատկերացնել հաւկիթի մը թռիչքը։ Չենք կրնար մշտականօրէն պարզապէս որպէս հաւկիթ մնալ. կամ պէտք է թռչուն դառնանք եւ կամ ալ հոտելով փճանանք։
         Կը կրկնեմ. ա՛յս իսկ է քրիստոնէութեան էութիւնը։ Ուրիշ բան մի՛ փնտռէք քրիստոնէութեան մէջ։ Հեշտութեամբ կարելի է իյնալ այն փոր-ձութեան մէջ, թէ Եկեղեցին ուրիշ բնագաւառներ ալ ունի. ինչպէս՝ դաստիարակութիւն, շէնք, աւետարանչութիւն, արարողակարգ։ Սա կը նմանի այն հաստատումին, թէ պետութիւն մը զանազան բաժան-մունքներէ կը բաղկանայ. այսպէս՝ բանակ, քաղաքական կառոյց, տնտեսութիւն եւ այլն։ Այս մէկը կեղեւն է միայն։ Պետութեան մը լինելութեան նպատակը իր քաղաքացիներուն երջանիկ կեանք ապա-հովելն է. այսինքն, այնպիսի կարելիութիւններ ստեղծել, որ այր եւ կնոջ հաճելի խօսակցութեան, խումբ մը ընկերներու համախմբման եւ անհատի մը տան մենութեան մէջ գիրք կարդալու կամ պարտէզը հերկելու նման պարզ գոհացումներ կարենայ շնորհել իր ժողովուրդին։ Եթէ պետութիւնը այս եւ ասոր նման տարրական բարիքներ չապահովէ, այն ատեն անիմաստ են իր բոլոր օրէնսդրութիւնը, խորհրդարանը, բանակը, դատախազութիւնը, ոստիկանութիւնը, տնտեսութիւնը եւ այլն։ Նո՛յն է պարագան Եկեղեցւոյ։ Եկեղեցւոյ գոյութեան պատճառը այլ բան չէ եթէ ոչ մարդիկը Քրիստոսի բերել, զանոնք փոքրիկ Քրիստոսներ դարձնել։ Եթէ Եկեղեցիներ այս առաքելութիւնը չեն իրագործեր, բոլոր տաճարները, քահանայութիւնը, աւետարանչութիւնը, քարոզները, նոյնիսկ Աստուա-ծաշունչը, դատարկ են։ Աստուած մարդացաւ մարդը աստուածացնելու համար։ Տիեզերքի ստեղծագործութիւնն իսկ այս նպատակով եղաւ։ Աստուածաշունչին մէջ կը կարդանք, թէ ամբողջ տիեզերքը Քրիստոսի ձեռքով ստեղծուեցաւ եւ ամեն բան դարձեալ Իրեն պիտի վերադառնայ։ Անշուշտ, մեր մարդկային կարողութիւններով չենք կրնար այս կէտը ամբողջապէս հասկնալ։ Չենք գիտեր եթէ մեզմէ միլիոնաւոր մղոններ հեռու գտնուող տիեզերքի այլ մասերուն մէջ կենդանութիւն գոյութիւն ունի կամ ոչ։ Նոյնիսկ չենք կրնար ամբողջապէս ըմբռնել մեր երկրագունդին բոլոր ծալքերը։ Այս երեւոյթը բնական է. որովհետեւ մենք միայն մեզի վերաբերող նախագիծին վերահասու դառնալու սահմանուած ենք։
         Մեզի կը մնայ մէ՛կ բան. Քրիստոսի մէջ ըլլալ։ Տիեզերքի երիտասարդ Իշխանը Ինքզինք կ‏՚ընծայէ Իր Հօր. ընծան նոյնինքն Ի՛նք է եւ մե՛նք Իր մէջ։ Միայն ասո՛ր համար ստեղծուած ենք։ Մենք կը պատկանինք այն սքանչելի ներկային, ուր յաւիտենական առաւօտը կը թագաւորէ Քրիստոսով։
 
Նարեկ Եպս. Ալեէմէզեան 

